Komission asetus (EY) N:o 2332/2003,
annettu 30 päivänä joulukuuta 2003,
asetuksesta (EY) N:o 2535/2001 poikkeamisesta maitotuotealan kiintiöissä tapahtuvaa tuontia koskevien todistushakemusten jättämisjakson osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999(1) ja erityisesti sen 26 artiklan 3 kohdan ja 29 artiklan 1 kohdan,
sekä katsoo seuraavaa:
(1) Neuvoston asetuksen (EY) N:o 1255/1999 soveltamista koskevista yksityiskohtaisista säännöistä maito- ja maitotuotealan tuontijärjestelmän ja tariffikiintiöiden avaamisen osalta 14 päivänä joulukuuta 2001 annetussa komission asetuksessa (EY) N:o 2535/2001(2) säädetään erityisesti sen I luvussa eräissä tariffikiintiöissä tuotavien määrien jakautumisesta puolivuotiskautta kohti sekä kiintiöihin liittyvien tuontitodistushakemusten jättämisjaksoista.
(2) Asetuksen (EY) N:o 2535/2001 14 artiklan 1 kohdan mukaisesti tuontitodistushakemuksia voidaan jättää ainoastaan kunkin kuuden kuukauden jakson ensimmäisten kymmenen päivän aikana.
(3) Mainitun asetuksen I luvussa tarkoitettujen WTO-vuotta (1 päivä tammikuuta-30 päivä kesäkuuta) koskevien kiintiöiden avaaminen aiotaan rajoittaa vuoden 2004 tammikuussa neljää kuukautta vastaaviin määriin kuuden kuukauden asemesta, jotta 1 päivänä toukokuuta 2004 yhteisöön liittyvien uusien jäsenvaltioiden toimijat voivat osallistua näiden kiintiöiden vuoden 2004 toukokuussa jaettavaan lisäerään kahden kuukauden kiintiötä vastaavilla määrillä.
(4) Näiden säännösten hyväksymismenettelyn päättymistä ja niiden julkaisemista odotettaessa sekä oikeusvarmuuden vuoksi on tarpeen siirtää asetuksen (EY) N:o 2535/2001 14 artiklan 1 kohdassa säädettyä hakemusten jättämisaikaa ja sen vuoksi poikettava mainitusta artiklasta.
(5) Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 2535/2001 14 artiklan 1 kohdassa säädetään, mainitun asetuksen liitteessä I.A, liitteessä I.B olevassa 5 ja 6 kohdassa, liitteessä I.F ja liitteessä I.H tarkoitettuja kiintiöitä koskevia tuontitodistushakemuksia voidaan jättää 1 päivän tammikuuta ja 30 päivän huhtikuuta 2004 väliselle ajanjaksolle ainoastaan 12 päivän tammikuuta ja 16 päivän tammikuuta 2004 välisellä ajanjaksolla.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä joulukuuta 2003.